[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.10.9.

COM(2009)539 végleges

2009/0152 (CNS)

Javaslat:

A TANÁCS RENDELETE

a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról

INDOKOLÁS

Az 1234/2007/EK tanácsi rendelet (az egységes közös piacszervezésről szóló rendelet) 65–84. cikke a tejágazatban alkalmazandó kvótarendszer kezelésére vonatkozó rendelkezéseket állapít meg.

E rendelkezések többek között lehetővé teszik azt, hogy a tagállamok nemzeti kvótájuk részeként nemzeti tartalékot hozzanak létre abból a célból, hogy további egyéni kvótákat oszthassanak ki egyes, az érintett tagállamok által meghatározott, elsőbbséget élvező tejtermelői csoportoknak. A többletilleték csupán a nemzeti tartalékot is magában foglaló nemzeti kvótán felül értékesített tejmennyiségre alkalmazandó. Amennyiben megállapítást nyer, hogy többletilletéket kell fizetni, annak összegét az egyéni kvótájukat túllépő termelők között kell elosztani.

A kvótákra vonatkozó rendelkezések keretében a tagállamoknak lehetőségük van az ágazaton belüli szerkezetátalakítási folyamatnak a kvótafelvásárlási rendszeren keresztül történő előmozdítására (lásd az egységes közös piacszervezésről szóló rendelet 75. cikke (1) bekezdésének a) pontját), amennyiben a felvásárolt kvóták a nemzeti tartalékba kerülnek. Annak érdekében, hogy a tagállamok finanszírozni tudják a szerkezetátalakítási folyamatot, a javaslat értelmében a túllépés nemzeti mértékének megállapítása céljából átmenetileg figyelmen kívül kell hagyni az említett cikk alapján felvásárolt kvótákat.

Következésképpen a többletilletéket csak a nemzeti kvótának a felvásárolt mennyiségek levonásával csökkentett mennyiségén felül értékesített tejre kell kivetni. Az így keletkező kiegészítő illetéket a tagállamok visszatartják az ágazat szerkezetátalakításának finanszírozása céljából.

A Bizottság által a Tanácshoz intézett, „A tejpiac helyzete 2009-ben” címet viselő közleményről (COM(2009) 385) a Tanács 2009. szeptember 7-i ülésén folytatott megbeszélések alkalmával a tagállamok felkérték a Bizottságot arra, hogy igazítsa ki a meglévő piaci eszközöket vagy teremtsen újakat annak érdekében, hogy eredményesen, gyorsan és rugalmasan lehessen reagálni az egyre jelentősebb áringadozásokra.

A javaslat értelmében ezért ki kell terjeszteni az egységes közös piacszervezésről szóló rendelet 186. cikkének hatályát, képessé téve a Bizottságot arra, hogy piaci zavarok esetén, amikor a belső piaci árak jelentősen emelkednek vagy csökkennek, a tejágazat tekintetében is intézkedéseket hozzon.

2009/0152 (CNS)

Javaslat:

A TANÁCS RENDELETE

a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

mivel:

1. A közösségi tejtermelés terén megvalósítandó szerkezetátalakítás céljából a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendelet (az egységes közös piacszervezésről szóló rendelet)[3] 75. cikke (1) bekezdésének a) pontja lehetővé teszi a tagállamok számára, hogy ellentételezést biztosítsanak azoknak a termelőknek, akik vagy amelyek vállalják tejtermelésük egészének vagy egy részének tartós megszüntetését, és az így felszabadult egyéni kvótákat a nemzeti tartalékba utalják.

2. A szükséges szerkezetátalakítás további előmozdítása érdekében helyénvaló úgy rendelkezni, hogy a tejtermelők által az 1234/2007/EK rendelet 78. cikkének (1) bekezdése értelmében fizetendő többletilleték összegét a nemzeti kvótának a 75. cikk (1) bekezdésének a) pontja alapján felvásárolt egyéni kvóták levonásával csökkentett mennyisége alapján számítsák ki, azzal a feltétellel, hogy a szóban forgó felszabadított kvóták az érintett kvótaévben a nemzeti tartalékban maradnak.

3. Tekintettel arra, hogy szükség van az ágazat további szerkezetalakítására szolgáló pénzügyi eszközök megerősítésére, helyénvaló lehetővé tenni a tagállamok számára az új számítási módszer alapján beszedett kiegészítő pénzösszegeknek az említett szerkezetátalakítási célokra történő felhasználását.

4. Az említett számítási módszer alkalmazását helyénvaló ideiglenes alapon – a 2009. április 1-jén és a 2010. április 1-jén kezdődő tizenkét hónapos időszakokra – és csak a tejszállítmányokra vonatkozóan elrendelni annak érdekében, hogy az intézkedés a szükséges mértékre korlátozódjon.

5. Az 1234/2007/EK rendelet 186. cikke értelmében a Bizottság intézkedéseket hozhat az olyan, bizonyos mezőgazdasági termékeket érintő piaci zavarok esetében, amikor a belső piaci árak jelentős mértékben emelkednek vagy csökkennek. A tej és a tejtermékek azonban nem tartoznak a szóban forgó cikk hatálya alá.

6. Tekintettel a tejpiacot sújtó komoly nehézségekre és a növekvő áringadozásokra, helyénvaló a tejre és a tejtermékekre is kiterjeszteni a 186. cikk hatályát, képessé téve ezáltal a Bizottságot arra, hogy rugalmasan és gyorsan reagáljon a piaci zavarokra.

7. Ezért az 1234/2007/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

Az 1234/2007/EK rendelet a következőképpen módosul:

(1) A 78. cikk a következőképpen módosul:

a) A cikk a következő (1a) bekezdéssel egészül ki:

„(1a) Az (1) bekezdés első albekezdésétől eltérve, a 2009. április 1-jével kezdődő és a 2010. április 1-jével kezdődő tizenkét hónapos időszakok esetében a szállítások tekintetében a többletilletéket a II. alszakasszal összhangban meghatározott nemzeti kvótának a szállításokra vonatkozó, a 75. cikk (1) bekezdésének a) pontja alapján éééé/hh/nn-tól/-től (a dátumot, amely megfelel a hatálybalépés 2. cikk szerinti időpontjának, az Európai Unió Kiadóhivatala írja be) a nemzeti tartalékba áthelyezett és az érintett tizenkét hónapos időszak március 31-éig ott tartott egyéni kvóták levonásával csökkentett mennyisége fölött értékesített tej után kell fizetni.”

b) A cikk a következő (2a) bekezdéssel egészül ki:

„(2a) Az (1a) bekezdés alkalmazásának eredményeként befolyó többletilleték összege és az (1) bekezdés első albekezdésének alkalmazásából származó többletilleték összege közötti különbséget a tagállamok a tejágazatban végrehajtandó szerkezetátalakítási intézkedések finanszírozására fordítják.”

(2) A 79. cikk a következő bekezdéssel egészül ki:

„A 2009. április 1-jével és a 2010. április 1-jével kezdődő tizenkét hónapos időszakok esetében a szállítások tekintetében a többletilletéket a 80. és a 83. cikkel összhangban teljes egészében azok között a termelők között kell felosztani, akik a 78. cikk (1a) bekezdésének alkalmazásával meghatározott nemzeti kvóta túllépéséhez hozzájárultak.”

(3) A 186. cikk a) pontja helyébe a következő szöveg lép:

„a) a cukor-, a komló-, a marha- és borjúhús-, a tej- és tejtermék-, a juh- és a kecskehúságazat termékeinek tekintetében, ha a szóban forgó termékek bármelyikének az ára a közösségi piacon jelentős mértékben emelkedik vagy csökken;”.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

PÉNZÜGYI KIMUTATÁS | Fichefin/09/281327rev1 (MS/tm) 6.142.2009.1 |

DÁTUM: 24.09.2009… |

1. | KÖLTSÉGVETÉSI MEGNEVEZÉS: 2010. évi EKT 05 02 12 67 03 | ELŐIRÁNYZATOK: 619 millió EUR p.m. |

2. | CÍM: A mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról szóló tanácsi rendelet |

3. | JOGALAP: A Szerződés 37. cikke |

4. | CÉLKITŰZÉSEK: - Annak lehetővé tétele a tagállamok számára, hogy ellentételezést nyújtsanak azon termelőknek, akik vállalják tejtermelésük egészének vagy egy részének tartós megszüntetését, és az így felszabadult egyéni kvótákat a nemzeti tartalékba utalják; ez az intézkedés a 2009. április 1-jével és a 2010. április 1-jével kezdődő tizenkét hónapos időszak során alkalmazandó. - A 186. cikk hatályának kiterjesztése a tej és a tejtermékek piacára, képessé téve ezáltal a Bizottságot arra, hogy rugalmasan és gyorsan reagáljon a piaci zavarokra. |

5. | PÉNZÜGYI KIHATÁSOK: | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2009 (millió EUR) | KÖVETKEZŐ PÉNZÜGYI ÉV 2010 (millió EUR) |

5.0. | KIADÁSOK: - AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - EGYÉB | p.m. | p.m. |

5.1. | BEVÉTELEK: - AZ EK SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK | - | - |

2011 | 2012 | 2013 | 2014 |

5.0.1. | KIADÁSI ELŐIRÁNYZAT: | p.m. | p.m. | p.m. | p.m. |

5.1.1. | BEVÉTELI ELŐIRÁNYZAT: | - | - | - | - |

5.2. | SZÁMÍTÁS MÓDJA: |

6.0. | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN/NEM |

6.1. | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN/NEM |

6.2. | SZÜKSÉG LESZ-E PÓTKÖLTSÉGVETÉSRE? | IGEN/NEM |

6.3. | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBE? | IGEN/NEM |

ÉSZREVÉTELEK: A 186. cikk hatályának a tejre és a tejtermékekre történő kiterjesztése önmagában nem von maga után változást a költségvetési szükségletekben. Bármely, a javasolt módosításon alapuló jogalkotási javaslat esetében a szokásos költségvetési eljárásokat kellene alkalmazni. A felvásárolt és a nemzeti tartalékba átutalt kvótáknak a többletilleték-számításból való kizárására irányuló javaslat kétféle hatást fog kifejteni. Először is a beszedendő többletilleték csekély mértékű növekedéséhez vezethet az érintett tagállamokban. Ez a kiegészítő többletilleték-összeg a tagállamokban marad, így az EU-költségvetésbe célhoz kötött bevételként befolyó többletilleték előirányzott összege nem változna. Hangsúlyozni kell azonban, hogy az állapotfelméréssel összefüggésben hozott határozat nyomán a 2011. költségvetési évtől kezdődően nincs előirányozva beszedendő többletilleték. (A 2008. december 12-i DS 1245/08. számú bizottsági munkadokumentum) Másodszor a kvótafelvásárlás eredményeként csökkenne a tejkínálat, következésképpen csökkenne a támogatást szükségessé tevő többlettermelés, ami a költségvetési szükségletek csökkenéséhez vezetne. Ez a csökkenés az adott piaci helyzet függvénye, így jelenleg nem számszerűsíthető. |

[1] HL C …., …., …. o.

[2] HL C …., …., …. o.

[3] HL L 299., 2007.11.16., 1. o.